Det danske vikarfirma Jobco er det seneste firma, der er blevet afsløret i at underbetale udenlandske arbejdere på metroen i København.



En række medarbejdere fra Jobco fortæller, at de bliver snydt og arbejder til en timeløn, der svarer til 70 kroner i timen før skat.



Men det er ikke kun lønnen, der er under normal standard. De ansatte bor i en ombygget stald i vikarbossen Anders Ullersteds landejendom. Billederne viser, hvordan polske arbejdere sover på madrasser på gulvet mellem musefælder. Mens en seng er placeret under et vinduesparti uden rude i, kun dækket til med plastic.



Hver især betaler de 3.000 kroner om måneden for logiet i den ombyggede stald.



- Der er bedre plads i et polsk fængsel, mener en af de tidligere ansatte, Thomasz, der ikke vil stå frem med sit efternavn, da han stadig arbejder på metrobyggeriet.



Fire deler et værelse

Direktøren i Jobco, Anders Ullersted, ejer tre huse på Stevns-egnen på Sydsjælland. Ifølge Fagbladet 3F's oplysninger skal de ansatte bo i hans huse, når de arbejder for hans firma.



Han trækker også de ansatte for 1.500 kroner om måneden til en ukendt mellemmand i Polen, som ingen af Fagbladet 3F's kilder har haft noget at gøre med. Derudover trækker han sine ansatte 3.000 kroner hver måned for transport til Jobco's byggepladser. Det viser lønsedler for en række medarbejdere.



- Vi betaler 6.000 kroner om måneden for at sidde fire timer i en bil hver dag og bo fire personer på et værelse, forklarer Thomasz.



"Vil bare hjælpe"

Den danske direktør ønsker ikke at svare på, om han synes forholdene i hans ejendom er i orden.



- Grunden til, at de bor hos mig er, at det er et tilbud til dem. De kan bare flytte, hvis de ikke er tilfredse, siger Anders Ullersted.



Ifølge Anders Ullersted har ingen af de ansatte tidligere klaget over forholdene.



- Det er bare for, at det skulle være nemt for dem, når de kommer herop fra Polen. Jeg lever jo ikke at at leje værelser ud og vil egentlig bare hjælpe. Og nu står jeg til at være den slemme fyr, og det er jeg ærgerlig over, forklarer direktøren.

